ישרא-בלוג

היסטוריה

האתר הוקם בשנת 2001, כמיזם אישי של יריב חבוט, שלדבריו בנה את האתר כדי להציע לגולשים לנהל בלוג בעברית ברשת, אפשרות שלפני כן לא הייתה קיימת. לדברי חבוט, הוא כלל לא ציפה ולא התכוון שהאתר "יתפח" לממדים שאליהם הגיע]. בימיו הראשונים היה האתר נחלתם של קומץ משוגעים לדבר, אולם עם הזמן הוא משך תשומת לב תקשורתית, ובעיתונות אף נסקרו באופן קבוע בלוגים איכותיים. קהילת הבלוגרים הישראלית בכלל ושל ישרא-בלוג בפרט החלה למשוך את תשומת לבם של חוקרים במדעי החברה.
באתר היו קיימים כ-700 אלף בלוגים, מתוכם 60 אלף הוגדרו כפעילים (כאלו המעדכנים את הבלוג שלהם לפחות פעם אחת מדי חודש). על פי הנתונים שנמסרו בעבר על ידי "נענע 10", מבקרים באתר למעלה מחצי מיליון גולשים מדי חודש].
ייחודיותו של ישראבלוג על פני אתרים אחרים בני דורו הייתה שהכתיבה בו ללא סינון וללא דרישת ניסיון כתיבה מוקדם. זאת, להבדיל מאתרים אחרים כגון "רשימות" ו"במה חדשה" (ולימים, "מה וזה"), שהכותבים צריכים להתקבל כדי לכתוב בהם.
ישרא-בלוג סיפק אפשרויות שונות, כגון: בחירת צבעי הבלוג, כתיבת "רשימות" שיופיעו בצדי הבלוג, שאלונים לבלוגרים, עריכה גרפית של פוסטים (בנוסף לעריכה טקסטואלית רגילה), העלאת תמונות, מנויים לבלוגים, תמיכה ב-RSS ועוד. בשנותיו הראשונות של האתר, חלק מהאפשרויות היו זמינות רק ללקוחות משלמים, אשר רכשו "מנוי פרו", שפתח בפניהם אפשרויות אלו ואחרות. מאוחר יותר, בוטל מנוי הפרו, ומרבית האפשרויות נפתחו לכלל הגולשים בחינם (למעט עריכת HTML).
בישרא-בלוג התקיימה קהילה וירטואלית של ממש, ואף שהכותבים הקבועים לרוב אינם מזדהים בשמם האמיתי, רבים מהם יוצרים חברויות המתנהלות באינטרנט ומחוצה לו עם כותבים אחרים. ישנם בישרא-בלוג מנגנונים המלכדים את הקהילה ויוצרים תתי קבוצות, כדוגמת מנגנון ה"טבעות" באתר. בעבר התקיימו "מפגשי ישרא-בלוג" בהם התאספו בלוגרים רבים.
ביוני 2004 חתם יריב חבוט על הסכם שיתוף פעולה עם אתר "nana10", "נענע" דאז, ועקב כך נעשו מספר שינויים והוכנסו פרסומות לבלוגים. הדבר גרר בזמנו תגובות נזעמות מצד חלק מהבלוגרים, ובמיוחד מצד גולשים ששילמו תמורת מנוי פרו. בעקבות זעם הבלוגרים, הושגה פשרה והוחלט שלא תופענה פרסומות בבלוגים שבעליהם שילמו תמורת מנוי פרו.
ב-4 באוקטובר 2006 נמכר ישרא-בלוג ל"נענע", וניהול האתר עבר לידיה של אילנה תמיר, עד אז כתבת מחשבים בפורטל "נענע". פרישתו של יריב חבוט הייתה הדרגתית, ובמשך עוד שנה מיום המכירה, שימש יועץ ומתכנת במשרה חלקית באתר.
בנובמבר 2007 נפתחו אפשרויות ה"פרו" לכל כותבי הבלוגים באתר, אם קיבלו הזמנה מבעל מנוי "פרו" וב־24 בדצמבר 2007 נפתחה אפשרות הפרו לכל המשתמשים ונכנסה אוטומטית לכל בלוג.
בדצמבר 2012 עזבה אילנה תמיר את אתר נענע10 ואיתו את ניהול ישרא-בלוג. הניהול הועבר לידיה של מריאט אואנקה (לימים, מריאט כהן). באוקטובר 2014 עזבה כהן-אואנקה את ניהול האתר ואחריה מונה לתפקיד אביהוא שאלתיאל. בשנת 2017 עזב שאלתיאל את ערוץ 10, ולא דווח על מחליף בתפקידו. לימים, ערן סורוקה, מעובדי חדשות 10, פרסם הצהרה בישראבלוג לגבי עתידו אך לא ברור האם סורוקה שימש כמחליף של שאלתיאל באופן מוחלט, או זמני.
כוכבי רשת ואנשים ידועים רבים צמחו במהלך השנים בפלטפורמה של ישראבלוג שהיוותה עבורם במה לצמיחה ולקהל עוקבים ראשוני. ביניהם יש אנשים כמו יואב מאור, סניה ולדברג, עידו קינן ועוד.

איומי הסגירה

אתר ישראבלוג ידע איומי סגירה רבים לאורך השנים, כאשר חלקם הגדול לא מומש. בין הראשונים שבהם היה כבר במרץ 2014. בלוגרים ותיקים ופעילים החלו במגעים עם הנהלת נענע10 למניעת סגירתו. כשנה לאחר מכן, פורסם שוב כי באוגוסט 2015 האתר עתיד להיסגר סופית עקב בעיות תקציביות,] אך הוא לא נסגר.
בדצמבר 2017 הצהיר ערוץ 10 כי ביום האחרון של החודש יסגר האתר וזאת בעקבות סגירת נענע10, כחלק מהמעבר לאתר חדש (שלימים אף הוא נסגר והפך לאתר "החדשות 13"), בשם "10.tv", שגם שימש כדומיין של האתר החדש. ההודעה על הסגירה הופיעה בשטחי הפרסומות, דבר שגרם למשתמשים רבים שהשתמשו בחוסם פרסומות שלא לדעת על קיומה. פורטל נענע10, בעודו באוויר, החל את המעבר לאתר ערוץ 10 ב-11 בדצמבר 2017, ואתר ישראבלוג הפנה לאתר החדש - מה שגרר כעס רב בקרב הבלוגרים בפלטפורמה, שרצו לגבות את הבלוגים שלהם עד ה-31 באותו חודש, כפי שהובטח. במערכת ישראבלוג הבהירו כי מדובר בתקלה, ויום למחרת הוחזרה הגישה לישראבלוג, זאת לאחר הורדת שאר פורטל נענע10 מהאוויר ושינוי הדומיין לכתובת החדשה.
למרות ההכרזה, אתר ישרא-בלוג לא נסגר כמתוכנן ב-31 בדצמבר. מספר בלוגרים דיווחו כי ערוץ עשר הסכים להשאיר את שרתי ישראבלוג באוויר ולהעביר את השרתים לידי קבוצת בלוגרים מתנדבים, שתמשיך לתחזק את האתר ולהפעילו. מאז ההכרזה על העברת האתר לידי המתנדבים, לא דווח כי שינוי זה בוצע ואתר "ישראבלוג" נותר כשהיה, כאשר הוא השריד היחיד מאתר "נענע 10" שירד מהרשת.
ב-12 באוגוסט 2018 נפל האתר מהאוויר למשך מספר ימים, ללא שום הודעה רשמית, וחזר לאוויר ב-17 באוגוסט.
ביום המיזוג של רשת וערוץ עשר, 15 בינואר 2019, קרס האתר למספר שעות. ביום המחרת, 16 בינואר 2019, שב האתר לפעילות.
בין ה-3 במאי ל-29 במאי 2019 לא היה האתר זמין. לא נמסרה אף הודעה מבעלת השליטה החדשה של האתר, רשת, לגבי כוונה לסגור אותו.
נכון לחודש יולי 2019, אין החלטה סופית האם להשאיר את ישראבלוג באוויר או לא, ואם לא מתי יסגר, זאת למרות שמועות רבות שמתרוצצות ברשת אודות סגירת אתר הבלוגים המיתולוגי וכוונות של בלוגרים לנסות ולהציל את האתר על תוכניו, כאשר בפעם האחרונה דווח על ידי הקהילה כי ב"רשת" הקציבו פרק זמן של חודש לגיבוי התכנים בפעם האחרונה לצמיתות (דהיינו, האתר אמור היה להיסגר ב-1 ביולי 2019). אם אתר ישראבלוג אכן יסגר בשלב מסוים, בכך ימחקו לאלתר המותגים "נענע 10" ו"ערוץ 10" מהרשת.
במהלך חודש אוקטובר 2019 פורסמה באתר ההודעה: "בהתאם לתנאי השימוש באתר,בעלת האתר מודיעה כי החל מיום 01/11/2019 ייפסקו השירותים הניתנים באתר ישראבלוג והאתר ירד מהאויר, או כי הבעלות בו ותכניו תועבר לגורם שלישי שפרטיו יעודכנו באתר."